
J e g y z ő k ö n y v

Készült: Halásztelek Város Önkormányzat Képviselő-testület 2011. október 11-én, 18,00 órakor megtartott rendkívüli ülésén.

Az ülés helye: Polgármesteri Hivatal (2314 Halásztelek, Posta köz 1.)
Jelen vannak: Szentgyörgyi József polgármester, Szabó Tibor alpolgármester, Igaz László Tibor, Lengyel Izabella, Papp Kornél, Tóth Endre Attila, Végváriné Nyíri Lídia képviselők
Megjelent meghívottak: Baloghné dr. Nagy Edit jegyző, Csillag Erika igazgatatási irodavezető, Horváth Attila pénzügyi irodavezető, Gyurián Ferenc bizottsági tag, Fodor Pálné belső ellenőr, Gévai Éva közoktatási előadó
Szentgyörgyi József köszönti a rendkívüli testületi ülésen megjelenteket. Megállapítja, hogy a testület 8 fővel határozatképes, Erdődi Sándorné képviselők kimentését kérte. Megkérdezi, ki jelentkezik jegyzőkönyv hitelesítőnek. Megállapítja, hogy Lengyel Izabella és Szabó Tibor jelentkezik. Kéri a bizottságot szavazzon a jegyzőkönyv hitelesítők személyéről. Megállapítja, hogy a bizottság egyhangúlag elfogadta a jegyzőkönyv hitelesítőket. Ismerteti, a mai rendkívüli ülésnek két napirendi pontja van, az első a 2011. évi költségvetés teljesítéséről szóló beszámoló, a másik a csatlakozás a Bursa Hungarica pályázathoz. Szavazásra bocsátja a napirendet. Megállapítja, hogy a testület egyhangúlag elfogadta a napirendet. 

Napirend 1. pontja:

Beszámoló a 2011. évi költségvetés I. félévi teljesítéséről 
Előterjesztő: Szentgyörgyi József polgármester

Szentgyörgyi József elmondja, a pénzügyi bizottság két körben tárgyalta a beszámolót. Első körben kiegészítéseket kért, illetve a könyvvizsgálói véleményt várta. Kéri a pénzügyi bizottság elnökét ismertesse a bizottság határozatát.

Lengyel Izabella ismerteti, a bizottság 3 igen, 2 tartózkodás mellett javasolja a Képviselő-testületnek Halásztelek Város Önkormányzat 2011. évi költségvetési előirányzatainak I. féléves teljesítését a következők szerinti elfogadását: kiadások főösszege 542.228 eFt, mely 46,48 %, a bevételek főösszege 544.741 eFt, mely 46.70 %. 

Szentgyörgyi József kérdésnek, hozzászólásnak ad helyt.

Papp Kornél utal arra, már a pénzügyi bizottság ülésén is elmondta, hogy miért nem tudja támogatni a féléves beszámoló elfogadását, nevezetesen a belső ellenőri jelentés is tartalmazza, hogy olyan nagy összegű tételek nincsenek a helyén, amelyek hiteltelenné teszik a beszámolót. Nem lehet tudni, hogy bevételek hol nem teljesültek, mi az oka annak, hogy pl. az ÁMK esetében 16 %-os a bevétel teljesítése, továbbá az alulteljesített kiadás a jellemző. Összefüggéseiben szeretné látni a tényleges képet, amire a bizottság a belső ellenőr javaslatára hozott egy határozatot, miszerint október 20-ai határidőt szabott meg az átkönyvelésre. Jelenleg október 11-ét írunk, úgy gondolja, lenne lehetőség még az átdolgozott – a függő tételeket kibontva tartalmazó – anyagot is látni. Elmondja, azért hozakodott ezzel elő a bizottsági ülésen és itt is, mert tudni kell, hol kell beavatkozni a rendszerbe. Ha most nem kapnak tiszta képet, akkor úgy fog eltelni az egész év, hogy bizonyos bevételek nem teljesülnek, a kiadások pedig folynak, s év végén megint abba a helyzetbe kerülnek, hogy kevés a 135 mFt-os folyószámla hitel, valamilyen forrásból ki kell egészíteni a bevételeket. Ezért javasolja azt, hogy a függő tételek kibontása után fogadják el a beszámolót. 
Fodor Pálné a Képviselő úr által elmondottakhoz hozzáfűzi, sajnos azt, hogy június 30-ával a tételek kibontásra kerüljenek az első féléves beszámolóban már megtenni nem lehet. Visszamenőleg a könyvelésben ezt már nem lehet helyrehozni, az lezárásra került, az államkincstárba az került be. Erre már csak a III. negyedéves beszámolóban van lehetőség, ahol a szeptember 30-i fog szerepelni. A javasolt október 20. az egy határidő, de a szeptember 30-i állapotnak kell lennie. 
Papp Kornél a bevételi és kiadási sorokat nézve rámutat arra, hogy mindez elég komolyan érinti az ÁFA sorokat is. Nem szeretne abba a helyzetbe kerülni, hogy valamilyen állapotot, ami esetleg nem teljesen szabályszerű, a Képviselő-testület utólag jóváhagy úgy, hogy gyakorlatilag kész helyzet elé volt állítva, mert a könyvelési folyamatba nem tudott beavatkozni. 

Fodor Pálné megérti Képviselő úr aggodalmát, de hangsúlyozza, technikailag lehetetlen a június 30-ai dátumra könyvelni. Ezért javasolta azt a határozati javaslatot, melyben a Képviselő-testület kéri, hogy a szeptember 30-ai állapoton az átfutó, tisztázatlan, függő, kiegyenlítő tételek már kerüljenek rendezésre. Az első féléves beszámoló megmásítására már nincs lehetőség. Hozzáteszi, ha ÁFA-t érint, akkor önellenőrzést kell majd végrehajtani. 
Papp Kornél megértette, hogy június 30-ára visszamenőleg nem lehet a tételeket a helyére tenni. Beszámol arról, több alkalommal kérték – utoljára a szeptember 14-ei bizottsági ülés előtt, igaz akkor a negatív pénzmaradvánnyal összefüggésben – bizonyos tételek kibontását, ami segíti a döntésüket. A hitelfelvétellel kapcsolatban is említést tesz arról, hogy hibáztak abból a szempontból, hogy folyamatában komolyabb ellenőrzést nem folytattak, illetve azzal, hogy túl későn szembesültek a súlyos anyagi helyzettel. 
Fodor Pálné leszögezi, akkor nem a beszámoló módosításáról lenne szó, hanem a függő tételek kibontásáról. 

Szentgyörgyi József érti Képviselő úr igényeit és aggályait, valóban végrehajtható, hogy a függőszámlán ne maradjon sok összeg hosszabb ideig, ugyanakkor ez egy beszámoló elfogadás, mely azt rögzíti, hogy az önkormányzat az első és második negyedévben melyik keretével hogyan gazdálkodott. Ebből a szempontból ezek tényszámok, amiből levonhat a testület következtetéseket, kezdeményezheti a költségvetés átalakítását, vizsgálatát. A beszámoló elfogadásánál a testületnek két olyan kontrollja van, mely gyakorlatilag leveszi a testületről a felelősséget, nevezetesen a belső ellenőr és a könyvvizsgáló nyilatkozata. A testület előtt egy szabályossági kontroll van, mely alapján hozzák meg döntésüket. Az, hogy a beszámolóban milyen egyéb következtetéseket, és maguknak milyen feladatot, célokat tűznek ki meg lehet fogalmazni, testületi, vagy akár bizottsági határozatban el lehet fogadni. Ez biztosítja azt, hogy a testület – költségvetésben elfogadott – pénzügyi elképzelése úgy valósul meg, ahogy azt elfogadta, vagy időben információt kap arról, hogy mi valósul meg úgy, vagy mi nem tud esetleg megvalósulni. Mint azt Képviselő úr az interpellációban megfogalmazta, egyes tételekhez az SZMSZ alapján információt kérhet, kérdést tehet fel, s ez alapján határozati javaslatot fogalmazhat meg. Mindezek alapján nem látja annak akadályát, hogy a testület a beszámolót tudomásul vegye. Kérdezi Papp Kornél képviselőt, hogy fenntartja-e határozati javaslatát.
Papp Kornél közli, nem tett határozati javaslatot, csak álláspontját fejtette ki, hogy miért nem tudja támogatni a beszámoló elfogadását. 

Szentgyörgyi József további kérdés, észrevétel nem lévén szavazásra bocsátja a 2011. évi költségvetés előirányzatainak I. félévi teljesítéséről szóló beszámoló elfogadását.

185/2011.(X.11.) Képviselő-testületi határozat

Bizottsága javasolja a Képviselő-testületnek Halásztelek Város Önkormányzat 2011. évi költségvetési előirányzatainak I. féléves teljesítését az alábbiak szerinti elfogadását:
	Előirányzat megnevezése
	2011. I. félévi teljesítés (eFt)
	Teljesítés alakulása (%-ban)

	Kiadások főösszege
	542.228
	46,48

	Bevételek főösszege
	544.741
	46,70


Határidő: 

azonnal
Felelős: 

Szentgyörgyi József polgármester

6 igen

2 nem

0 tartózkodás




e l f o g a d v a
Napirend 2. pontja:
Csatlakozás a Bursa Hungarica Felsőoktatási Önkormányzati Ösztöndíjrendszer 2012. évi fordulójához 
Előterjesztő: Szentgyörgyi József polgármester

Szentgyörgyi József kéri a szociális bizottság elnökét, ismertesse a bizottság határozatát.
Végváriné Nyíri Lídia ismerteti, a bizottság egyhangúlag elfogadásra ajánlja a Képviselő-testületnek a határozati javaslatot.
Szentgyörgyi József kérdés, észrevétel nem lévén szavazásra bocsátja a határozati javaslatot.

186/2011.(X.11.) Képviselő-testületi határozat
Halásztelek Város Önkormányzatának Képviselő-testülete csatlakozni kíván a Bursa Hungarica Felsőoktatási Önkormányzati Ösztöndíjpályázat 2012. évi fordulójához és felhatalmazza a polgármestert a Nyilatkozat (a csatlakozásról, valamint az elektronikus adatbázis használatáról) aláírására, valamint a Bursa Hungarica Felsőoktatási Önkormányzati Ösztöndíjpályázat 2012. évi fordulójának Általános Szerződési Feltételeit elfogadja, és kötelezettséget vállal arra, hogy a pályázatok kiírása, elbírálása és folyósítása során maradéktalanul az Általános Szerződési Feltételekben foglaltaknak megfelelően jár el.  

Határidő: 

azonnal
Felelős: 

Szentgyörgyi József polgármester
8 igen

0 nem

0 tartózkodás




e l f o g a d v a
Szentgyörgyi József köszöni a testület munkáját, az ülést 18,20 órakor bezárja. 
K.m.f.


Baloghné dr. Nagy Edit



Szentgyörgyi József



  jegyző




     polgármester
Jegyzőkönyv hiteléül:






Szabó Tibor


     Lengyel Izabella
                        



          alpolgármester                          
képviselő

